Arild Rønsen ute av eget band etter Eagles Of Death Metal-anmeldelse
– Det er ikke noen verdenssensasjon, men jeg synes det er like greit å få sagt det, sier Arild Rønsen (59) til VG. Den erfarne musikkjournalisten fikk så ørene flagret etter at han nylig anmeldte den nyeste platen til Eagles Of Death Metal, bandet som sto på scenen i Bataclan da terrorister stormet inn i lokalet og drepte 89 uskyldige konserttilhørere. På sin hjemmeside deler Rønsen nå at han er ute av coverbandet Rolling Thunder – trolig for alltid. – Uten å gå for mye i detaljer kan jeg bekrefte at det har utspring i anmeldelsen, og at det har ødelagt Rolling Thunder, utdyper han. Se det siste bildet fra Bataclan: Like etterpå var 89 av dem dødeSentrale personer i norsk musikkbransje reagerte kraftig på timingen og innholdet i plateanmeldelsen, og Rønsen forteller at han har opplevd mye hets på nett de siste dagene. I det omdiskuterte innlegget står det blant annet følgende: «Verdensberømte over natta. Men har de noe å by på, musikalsk? (...) Men innafor sin sjanger – har de noe å fare med? Svært lite. De spiller helt OK, men aldri mer enn som så. Småfiffige arrangement, det er faktisk hva jeg er i stand til å gi dem.» I tillegg til at han er helt ute av Rolling Thunder har Rønsen nå avlyst en planlagt konsert med bandet Beatles & Stones i desember. – Jeg har samme bassist i begge bandene, og når han ikke vil spille med meg i Rolling Thunder, vil han naturlig nok heller ikke spille med meg i Beatles & Stones. Det er for kort tid til konserten til å sette inn en ny bassist, så da måtte vi dessverre avlyse, sier han. Ifølge Rønsen er det delte oppfatninger innad i Rolling Thunder om hvor alvorlig hans uttalelser egentlig var, og han sier noen av bandmedlemmene er enige med han i at saken er tatt ut av enhver naturlig proporsjon. Likevel kommer han ikke til å returnere dersom muligheten skulle by seg. – Hvis de skal fortsette gjør de det uten meg. Jeg ønsker dem lykke til, og håper det blir bra, men det er helt uaktuelt for meg å være med der igjen, sier han, og innrømmer at han er skuffet over utfallet. Les også: Eagles Of Death Metal bryter fullstendig sammen i TV-intervju– Alle i bandet er egentlig enige i at uttalelsen til Arild Rønsen om bandet som var så uheldig å ha konsert under terrorangrepet i Paris var usmakelig. Vi ønsker ikke å dele hans meninger, og ville ta avstand fra det, sier vokalist og gitarist i Rolling Thunder, Thor Lønning, til VG. Han forteller at det ble vanskelig for bandet å stå på en scene med Rønsen når han ikke synes han hadde gjort noe galt, så de så til slutt ingen annen mulighet enn å splitte opp. 19. desember vil bandet holde sin første konsert uten Rønsen. – Det er selvfølgelig trist å komme i en slik situasjon, men vi føler absolutt ikke at bandet er ødelagt ved at han ikke er der, sier Lønning. VG har vært i kontakt med bookingansvarlig og musiker i Rolling Thunder, Roy Botten. Han ønsker ikke å kommentere saken. Bassist Tore Kleppen har ikke besvart VGs henvendelser.Ifølge Rønsen er det imidlertid ikke over for Beatles & Stones. – Det kommer nok til å gå sin gang om noen uker, det er jeg helt sikker på, så det bekymrer meg ikke. Men nå ble det rett og slett et tidsproblem med å finne en ny bassist, sier han. – Angrer du på anmeldelsen din etter alt som har skjedd? – Nei, det gjør jeg ikke. Jeg kan ikke gå ut og si til journalister at jeg legger meg flat og angrer, for jeg gjør ikke det. Jeg skjønner innvendingen om at noen synes det var for tidlig å anmelde den platen, men jeg er ikke enig med dem som synes det, sier Rønsen.
Mange mente Arild Rønsen gikk kraftig over streken da han anmeldte platen til bandet som spilte under terrorangrepet i Paris - inkludert noen av hans egne bandkolleger.